Πράσινη σαλάτα με ξερά σύκα, καρύδια και σάλτσα μελιού
Μεθ’ αρωμάτων και ποικίλων αρτυμάτων ετούτη η σαλάτα, ό,τι πρέπει για το γιορτινό τραπέζι μας.
200 γρ. τρυφερά φύλλα σπανάκι (έτοιμο καθαρισμένο σπανάκι βρίσκουμε στα σούπερ μάρκετ, σε σακούλες σε κενό αζώτου), 1 ματσάκι ρόκα (χωρίς τα χοντρά κοτσάνια), 1 πράσινη σαλάτα ή 1 σαλάτα φριζέ, 1 λόλα ρόσα, 2 φρέσκα κρεμμυδάκια (και το τρυφερό πράσινο μέρος), ψιλοκομμένα, 1/4 ματσάκι άνηθος, ψιλοκομμένος (χωρίς τα χοντρά κοτσάνια), 1/4 ματσάκι μαϊντανός, ψιλοκομμένος (χωρίς τα χοντρά κοτσάνια), 6 ξερά σύκα, προτιμότερο βιολογικά, ψιλοκομμένα, 1/4 φλιτζ. τσαγιού καρύδια ή φουντούκια, χοντροκομμένα, 80 ml ελαιόλαδο, 1 κουτ. σούπας μέλι (ή 1 γεμάτο κουτ. γλυκού μαρμελάδα πορτοκάλι), 1/2 κουτ. γλυκού ντοματοπελτές, χυμός και ξύσμα από 1 πορτοκάλι (ακέρωτο και κατά προτίμηση βιολογικό), 1 κουτ. σούπας μουστάρδα, προτιμότερο πικάντικη, αλάτι, πιπέρι
Για να φτιάξουμε πράσινη σαλάτα με ξερά σύκα, καρύδια και σάλτσα μελιού, αρχικά βάζουμε τα ψιλοκομμένα σύκα σε ένα μπολ με τον χυμό πορτοκαλιού (από τα υλικά για τη σάλτσα) και τα αφήνουμε να μουλιάσουν για περίπου 30 λεπτά.Στο μεταξύ, χοντροκόβουμε με το χέρι τις πρασινάδες και τις βάζουμε σε ένα μεγάλο μπολ. Προσθέτουμε τα μυρωδικά και το φρέσκο κρεμμυδάκι και ανακατεύουμε. Στραγγίζουμε τα σύκα (κρατάμε το χυμό για τη σάλτσα) και βάζουμε τα μισά στο μπολ με τα σαλατικά. Προσθέτουμε και τους μισούς ξηρούς καρπούς και ανακατεύουμε.Σε ένα βάζο με καπάκι που κλείνει (ή σε ένα μπολ με το σύρμα) χτυπάμε τα υλικά για τη σάλτσα. Δεν ξεχνάμε τον χυμό πορτοκαλιού από το μούλιασμα των σύκων. Βάζουμε τη μισή σάλτσα στα σαλατικά και ανακατεύουμε καλά.Την ώρα του σερβιρίσματος (η σαλάτα μπορεί να μείνει περίπου 1 ώρα στο ψυγείο χωρίς να μαραθεί ιδιαίτερα), μεταφέρουμε τα σαλατικά σε μια σαλατιέρα (προτιμότερο απλωτή), περιχύνουμε με την υπόλοιπη σάλτσα και γαρνίρουμε με τα υπόλοιπα σύκα και τους υπόλοιπους ξηρούς καρπούς. Σερβίρουμε, την πράσινη σαλάτα με ξερά σύκα, καρύδια και σάλτσα μελιού, αμέσως.
Κρεμμύδι,Σπανάκι,Σύκο